หุ้นเอเชียเปิดบวก รับเฟดหนุนซื้อสินทรัพย์-วัคซีนต้าน “โควิด-19” คืบหน้า
หุ้นเอเชียเปิดบวก รับเฟดหนุนซื้อสินทรัพย์-วัคซีนต้าน “โควิด-19” คืบหน้า
หุ้นเอเชียเปิดบวก รับเฟดหนุนซื้อสินทรัพย์-วัคซีนต้าน “โควิด-19” คืบหน้า
15 ก.ค. 2563

ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 500 จุดเมื่อคืน โดยได้รับปัจจัยบวกจากการที่นางลาเอล เบรนาร์ด หนึ่งในคณะผู้ว่าการธนาคารกลางสหรัฐ (เฟด) ได้ออกมาสนับสนุนให้เฟดรุกซื้อสินทรัพย์จำนวนมากอย่างต่อเนื่อง เพื่อฟื้นฟูเศรษฐกิจซึ่งถูกกระทบอย่างหนักจากการแพร่ระบาดของไวรัสโควิด-19 นอกจากนี้ นักลงทุนยังขานรับข่าวความคืบหน้าในการผลิตวัคซีนต้านโควิด-19 ของบริษัทโมเดอร์นา (Moderna) ซึ่งเป็นบริษัทเทคโนโลยีชีวภาพของสหรัฐ
ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,817.91 จุด เพิ่มขึ้น 230.90 จุด, +1.02%
ดัชนี SSE Composite ตลาดหุ้นจีนเปิดวันนี้ที่ 3,422.08 จุด เพิ่มขึ้น 7.46 จุด, +0.22%
ดัชนี HSI ตลาดหุ้นฮ่องกงเปิดวันนี้ที่ 25,888.78 จุด เพิ่มขึ้น 410.89 จุด, +1.61%
ดัชนี TAIEX ตลาดหุ้นไต้หวันเปิดวันนี้ที่ 12,233.99 จุด เพิ่มขึ้น 24.98 จุด, +0.20%
ดัชนี KOSPI ตลาดหุ้นเกาหลีใต้เปิดวันนี้ที่ 2,208.73 จุด เพิ่มขึ้น 25.12 จุด, +1.15%
ดัชนี FTSE STI ตลาดหุ้นสิงคโปร์เปิดวันนี้ที่ 2,643.76 จุด เพิ่มขึ้น 23.57 จุด, +0.90%
ดัชนี FBMKLCI ตลาดหุ้นมาเลเซียเปิดวันนี้ที่ 1,601.52 จุด เพิ่มขึ้น 2.77 จุด, +0.17%
โดยตลาดได้รับปัจจัยหนุนหลังจากนางเบรนาร์ดได้กล่าวในการประชุมทางไกลซึ่งจัดขึ้นโดยสมาคมเศรษฐกิจธุรกิจแห่งชาติของสหรัฐเมื่อคืนนี้ว่า เฟดควรซื้อสินทรัพย์จำนวนมากอย่างต่อเนื่อง เพื่อพยุงเศรษฐกิจให้ฟื้นตัวขึ้นจากผลกระทบของการแพร่ระบาดของไวรัสโควิด-19 ขณะเดียวกันนางเบรนาร์ดเตือนว่า การฟื้นตัวทางเศรษฐกิจของสหรัฐอาจะเผชิญกับอุปสรรค และจำเป็นที่จะต้องดำเนินนโยบายผ่อนคลายต่อไป
ด้านนายเจมส์ บูลลาร์ด ประธานเฟดสาขาเซนต์หลุยส์ ได้แสดงมุมมองในด้านบวกเกี่ยวกับแนวโน้มเศรษฐกิจสหรัฐ โดยคาดว่า อัตราว่างงานมีแนวโน้มลดลงอย่างมากในช่วง 6 เดือนข้างหน้า
นอกจากนี้ ตลาดยังได้รับปัจจัยบวกหลังจากที่บริษัทโมเดอร์นาเปิดเผยว่า วัคซีน mRNA-1273 สำหรับต้านไวรัสโควิด-19 ซึ่งทางบริษัทผลิตขึ้นนั้น สามารถสร้างการตอบสนองด้านภูมิคุ้มกันได้อย่าง “แข็งแกร่ง”
ทั้งนี้โมเดอร์นาออกแถลงการณ์ในช่วงค่ำวันอังคารตามเวลาสหรัฐ หรือในช่วงเช้าวันนี้ตามเวลาไทย โดยระบุว่า ผลการทดลองขั้นต้นในการใช้วัคซีนต้านโควิด-19 กับผู้ป่วย 45 คนพบว่า ผู้ป่วยทั้งหมดมีการตอบสนองด้านภูมิคุ้มกันในระดับที่แข็งแกร่ง โดยผู้ป่วยทั้ง 45 คนสามารถผลิตแอนติบอดีที่เป็นกลาง ซึ่งเป็นสิ่งที่นักวิทยาศาสตร์เชื่อว่ามีความสำคัญต่อการสร้างภูมิคุ้มกัน และได้ให้ข้อมูลที่เป็นประโยชน์มากขึ้นว่า วัคซีนอาจสามารถป้องกันไวรัสโควิด-19 ได้ในระดับหนึ่ง